钦定古今图书集成/方舆汇编/边裔典/第096卷 > 《大荒南经》
## 钦定古今图书集成/方舆汇编/边裔典/第096卷 > 《大荒南经》

有小人名曰《焦侥》，之国几姓，《嘉糓》是食。

〈注〉皆长三尺。〈按西方僬侥尧时入贡或即此国在西南方或西方南方各有僬侥皆无考姑并存之〉

后汉

### 灵帝光和二年冬十月巴郡板楯蛮叛遣御史中丞萧瑗督益州刺史讨之不克

按《后汉书灵帝本纪》云云。按《南蛮传》，“板楯蛮夷者，
秦昭襄王时，有一白虎，常从群虎，数游秦蜀巴汉之
境，伤害千馀人。昭王乃重募国中，有能杀虎者，赏邑
万家，金百镒。时有巴郡阆中夷人能作白竹之弩，乃
登楼射杀白虎。昭王嘉之，而以其夷人不欲加封，乃
刻石盟要，复夷人顷田不租，十妻不算，伤人者论罪，
杀”人者得以倓钱赎死。盟曰：“秦犯夷，输黄龙一双；夷
犯秦，输清酒一锺。”夷人安之。至高祖为汉王，发夷人
还伐三秦。秦地既定，乃遣还巴中，复其渠帅罗、朴、督、
鄂、度、夕、龚七姓不输租赋，馀户乃岁入賨钱，口四十，
世号为板楯蛮夷。阆中有渝水，其人多居水左右，天
性劲勇，初为汉前锋，数陷阵。俗喜歌舞，高祖观之曰：
“此武王伐纣之歌也。”乃命乐人习之，所谓《巴渝舞》也。
遂世世服从。至于中兴，郡守常率以征伐。桓帝之世，
板楯数反，太守蜀郡赵温以恩信降服之。灵帝光和
三年，巴郡板楯复叛，寇掠三蜀及汉中诸郡。灵帝遣
御史中丞萧瑗督益州兵讨之，连年不能克。帝欲大
发兵，乃问益州计吏，考以征讨方略。汉中上计程包
对曰：“板楯七姓，射杀白虎，立功先世，复为义人。其人
勇猛，善于兵战。昔永初中，羌入汉川，郡县破坏，得板
楯救之，羌死败殆尽，故号为神兵。羌人畏忌，传语种
辈，勿复南行。至建和二年，羌复大入，实赖板楯，连战
破之。前车骑将军冯绲，南征武陵，虽受丹阳精兵之
锐，亦倚《板楯》以成其功。近益州郡乱，太守李颙亦以
《板楯》讨而平之。忠功如此，本无恶心。长吏乡亭，更赋
至重，仆役棰楚，过于奴虏，亦有嫁妻卖子，或乃至自
颈割。虽陈冤州郡，而牧守不为通理。阙庭悠远，不能
自闻，含怨呼天，叩心穷谷，愁苦赋役困罹酷刑，故邑
落相聚，以致叛戾，非有谋主僭号，以图不轨。今但选
明能牧守，自然安集，不烦征伐也。”帝从其言，遣太守
曹谦宣诏赦之，即皆降服。

按《汉中士女志》：程苞，字元道，南郑人也，光和二年上计吏。时巴郡板楯反，军旅数起，征伐频劳，天子患之，
访问益州计，考以方略。苞对言：“板楯忠勇，立功先汉，
为帝义民。羌入汉中，辄蒙其力，东征南战，世有功劳，
由不料恤，以致叛乱，非有僭盗，能相群杀，兵临之未
必卒得，不如但选明能太守，恩信怀服，自然安定矣。”
天子从之，卒如其言。后在道卒。

### 光和五年秋七月巴郡板楯蛮诣太守曹谦降

按《后汉书灵帝本纪》云云。

### 中平五年板楯蛮复叛遣别部司马赵瑾讨平之

按《后汉书灵帝本纪》云云。按《南蛮传》。“中平五年。巴
郡黄巾贼起。板楯蛮夷因此复叛。寇掠城邑。遣西园
上军别部司马赵瑾讨平之。”

晋

### 武帝泰始四年林邑国遣使来献

按：《晋书武帝本纪》云云。

### 太康五年林邑国遣使来献

按《晋书武帝本纪》云云，按《林邑传》，“林邑国本汉时
象林县，则马援铸柱之处也，去南海三千里。后汉末，
县功曹姓区，有子曰连，杀令自立为王，子孙相承。其
后王无嗣，外孙范熊代立，熊死，子逸立。其俗皆开地
户以向日。至于居止，或东西无定。人性凶悍，果于战
斗，便山习水，不闲平地，四时暄暖，无霜无雪，人皆倮
露”徒跣，以黑色为美。贵女贱男，同姓为婚。妇先娉婿。
女嫁之时，著迦盘衣，横幅合缝如井栏，首戴宝花。居
丧翦鬓，谓之“孝”，燔尸中野以为葬。其王服天冠，被缨
络。每听政，子弟侍臣皆不得近之。自孙权以来，不朝
中国。至武帝太康中，始来贡献。

按《梁书林邑本传》，“林邑国者，本汉日南郡象林县，古
越裳之界也。伏波将军马援开汉南境，置此县。其地
纵广可六百里，城去海百二十里，去日南界四百馀
里，北接九德郡，其南界水步道二百馀里。有西国夷，
亦称王，马援植两铜柱，表汉界处也。其国有金山，石
皆赤色，其中生金，金夜则出飞，状如萤火。又出玳瑁”、
贝齿、吉贝、沉木香。吉贝者，树名也。其华成时如鹅毳，
抽其绪，纺之以作布，洁白与纻布不殊，亦染成五色，
织为班布也。沉木者，土人斫断之，积以岁年，朽烂而
心节独在，置水中则沉，故名曰“沉香。”次不沉不浮者
曰香也。汉末大乱，功曹区达杀县令，自立为王，传
数世。其后王无嗣，立外甥范熊。熊死，子逸嗣。

按《水经注》：“林邑之号，建国初。起自汉末。初平之乱，人
怀异心。象林功曹姓区，有子名连，攻其县杀令，自号
为王。值世乱离，林邑遂立，后乃袭代，传位子孙，三国
鼎争，未有所附。吴有交土，与之邻接，进侵寿泠，以为
疆界。自区连以后，国无文史，失其纂代，世数难详。宗
引灭绝，无复种裔。外孙范熊代立，人情乐推。后熊死”，
子逸立。

### 成帝咸康三年林邑国王范逸死奴文篡立

按《晋书成帝本纪》，不载。按《林邑传》，“咸康二年，范逸
死，奴文篡位。”文，日南西卷县夷帅范椎奴也，尝牧牛
涧中，获二鲤鱼，化成铁，用以为刀，刀成，乃对大石嶂
而之曰：“鲤鱼变化，冶成双刀，石嶂破者，是有神灵。”
进斫之，石即瓦解。文知其神，乃怀之，随商贾往来，见
上国制度。至林邑，遂教逸作宫室城邑及器械。逸甚
爱信之，使为将。文乃谮逸诸子，或徙或奔。及逸死无
嗣，文遂自立为王，以逸妻妾悉置之高楼，从己者纳
之，不从者绝其食。于是乃攻大岐界、小岐界。式仆徐
狼、屈都、《干鲁》《扶单》等诸国并之，有众四五万人。遣使
通表，入贡于帝。其书皆“胡”字。

按《梁书林邑传》：“晋成帝咸康三年，逸死，奴文篡立。”文
本日南西卷县夷帅范稚。〈晋书作椎〉家奴常牧牛于山涧，
得鳢鱼二头，化而为铁，因以铸刀。铸成文，向石而咒
曰：“若斫石破者，文当王此国。”因举刀斫石，如断刍槁。
文心独异之。范稚常使之商贾至林邑，因教林邑王
作宫室及兵车器械，王宠任之。后乃谗王诸子，各奔
馀国。及王死无嗣，文伪于邻国迓王子，置毒于浆中
而杀之，遂胁国人自立。举兵攻旁小国，皆吞灭之。有
众四五万人。时交州刺史姜庄〈晋书作壮〉《使所亲》韩戢、谢
稚。〈晋书作櫂〉前后监日南郡，并贪残，诸国患之
按《水经注》有范文。日南西卷县夷师雅夷〈晋书夷帅范椎　梁
书范稚〉奴也。文为奴时，山涧牧羊，于涧水中得两鳢鱼，
隐藏挟归，规欲私食。郎知检求，文大惭惧，起托云：“将
砺石还，非为鱼也。”郎至鱼所，见是两石，信之而去，文
始异之。石有铁，文入山中就石冶铁，锻作两刀，举刃

斫石鄣如龙渊，干将之斩芦台，由是人情渐附。今水
石尚在，鱼刀犹存，传国子孙，如斩蛇之剑也。”雅尝使
文远行商贾，北到上国，多所闻见。以晋愍帝建兴中
南至林邑，教王范逸制造城池，缮治戎甲，经始庙略，
王爱信之，使为将帅，能得众心。文谗王诸子，或徙或
奔，王乃独立。成帝咸和六年死，无子，文乃迎王子于
外国，海行取水，置毒椰子中，饮而杀之。遂胁国人，自
立为王。取前王妻妾置高楼上，有从己者，取而纳之，
不从己者，绝其饮食，乃死。《江东旧事》云：“范文，本扬州
人，少被掠为奴，卖堕交州。年十五六，遇罪当得杖，畏
怖因逃，随林邑贾人渡海远去，没入于王，大被幸爱。
经十馀年，王死，文害王二”子，诈杀侯将，自立为王，威
加诸国。或夷椎蛮语，口食鼻饮，或雕面镂身，《脱裸种》，
汉魏流赭，咸为其用。

咸康六年十月，林邑献驯象。

按：《晋书成帝本纪》云云。

### 穆帝永和三年春正月林邑范文攻陷日南害太守夏侯览以尸祭天秋七月范文复陷日南害督护刘雄隗文立范贲为帝

按《晋书穆帝本纪》云云。按《林邑传》，“永和三年，文率
其众攻陷日南，害太守夏侯览，杀五六千人，馀奔九
真，以览尸祭天，铲平西卷县城，遂据日南，告交州刺
史朱蕃，求以日南北鄙横山为界。初，徼外诸国，尝赍
宝物自海路来贸货贿，而交州刺史、日南太守多贪
利侵侮，十折二三。至刺史姜壮时，使韩戢领日南太
守”，戢估较太半，又伐船调枹，声云“征伐”，由是诸国恚
愤。且林邑少由贪日南之地，戢死绝继，以谢擢侵刻
如初。及览至郡，又耽荒于酒，政教愈乱，故被破灭。既
而文还林邑。是岁，朱蕃使督护刘雄戍于日南，文复
攻陷之。

按《梁书林邑传》：“穆帝永和三年，台遣夏侯览为太守，
侵刻尤甚。林邑先无田土，贪日南地肥沃，常欲略有
之。至是因民之怨，遂举兵袭日南，杀览，以其尸祭天。
留日南三年，乃还林邑。交州刺史朱蕃后遣督护刘
雄戍日南，文复屠灭之，进寇九德郡，残害吏民。遣使
告蕃，愿以日南北境横山为界。蕃不许。又遣督护陶”
缓、李衢讨之。文归林邑，寻复屯日南。

永和四年夏四月，范文寇九真，多所杀害。

按《晋书穆帝本纪》云云。按《林邑传》四年文。“又袭九
真，害士庶十八九。”

永和五年，桓温遣督军滕畯讨范文，不克。其年文死，
子佛嗣。滕畯讨之，入其城，佛请降。

按《晋书穆帝本纪》，“永和五年，桓温遣督军滕畯讨范
文，为文所败。”按《林邑本传》：“五年，征西督护滕畯率
交广之兵，伐文于卢容，为文所败，退次九真。其年文
死，子佛嗣。”

按《梁书林邑传》：“五年，文死，子佛立，犹屯日南。征西将
军桓温遣督护滕畯、九真太守灌邃帅交、广州兵讨
之，佛婴城固守。邃令畯盛兵于前，邃帅劲卒七百人，
自后逾垒而入，佛众惊溃奔走。邃追至林邑，佛乃请
降。”

### 升平三年林邑请降

按《晋书穆帝本纪》，“升平三年十二月，交州刺史温放
之率兵讨林邑参黎耽潦，并降之。”按《林邑传》，“升平
末，广州刺史滕含率众伐之，佛惧请降，含与盟而还。”
按《梁书林邑传》，“升平初，复为寇暴，刺史温放之讨破
之。”

### 孝武帝宁康 年林邑遣使贡献

按《晋书孝武帝本纪》。不载。按《林邑传》云云。

### 太元二年六月己巳林邑贡方物

太元七年三月林邑范熊遣使献方物。〈按本传范熊死子逸嗣当

“在武帝时。” 至此。又载范熊事，乃仍原本所纪。存参。

按：以上《晋书孝武帝本纪》云云。

### 安帝隆安三年二月林邑范达陷日南九真遂寇交阯太守杜瑗讨破之

按：《晋书安帝本纪》云云。

按《梁书林邑传》：“安帝隆安三年，佛孙须达复寇日南，
执太守炅源。又进寇九德，执太守曹炳。交趾太守杜
瑗遣都护邓逸等击破之，即以瑗为刺史。”

### 义熙九年林邑入寇

按《晋书安帝本纪》，“义熙九年三月，林邑范胡达寇九
真，交州刺史杜慧度斩之。”按《林邑传》，“义熙中，每岁
又来寇日南、九真、九德等诸郡，杀伤甚众，交州遂致
虚弱，而林邑亦用疲弊。佛死，子胡达立，上疏贡金盘
碗及金钲等物。”

按《梁书林邑传》，“义熙三年，须达复寇日南，杀长史瑗，
遣海逻督护阮斐讨破之，斩获甚众。九年，须达复寇
九真，行郡事杜慧期与战，斩其息交龙王甄知及其
将范健等，生俘须达、息郍能及虏获百馀人。自瑗卒
后，林邑无岁不寇日南、九德诸郡，杀伤甚多，交州遂致虚弱。须达死，子敌真立，其弟敌铠携母出奔。敌真”
追恨不能容其母弟，舍国而之天竺，禅位于其甥。国
相《藏𬴊》固谏不从。其甥既立而杀藏𬴊，藏𬴊子又攻
杀之，而立《敌铠》同母异父之弟曰文敌。文敌后为《扶
南》王子《当根纯》所杀，大臣范诸农平其乱，而自立为
王。诸农死，子《阳迈》立。

按《水经注》：建元二年，文攻日南、九德、九真，百姓奔迸，
千里无烟，乃还林邑，林邑西去广州二千五百里，城
西南角高山长岭，连接天鄣。岭北接涧，大源淮水，出
郍郍远界三重长洲，隐山绕西卫山回东。其岭南开
涧，小源淮水出松根界上山壑流隐山绕南曲街回
东，合淮流，以注典冲。其城西南际山东北瞰水，重壍
“流浦，周绕城下。东南壍外，因傍薄城，东西横长，南北
纵狭，北边两端，回折曲入城。周围八里一百步，塼城
二丈，上起塼城一丈开方隙，孔上倚板，板上层阁，阁
上架屋，屋上构楼，高者六七丈，下者四五丈，飞观鸱
尾，迎风拂云，缘山瞰水，骞翥嵬崿。但制造壮拙，稽古
夷俗。城开四门，东为前门，当两淮渚滨于曲路，有古
碑，夷书铭赞前王胡达之德。”西门当两重壍，北回上
山，山西即淮流也。南门度两重壍，对温公垒。升平二
年，交州刺史温放之杀交趾太守宝、别驾阮郎，遂征
林邑，水陆累战，佛保城自守，重求请服，听之。今林邑
东城南五里有温公二垒是也。北门滨淮，路断不通。
城内小城，周围三百二十步，合堂瓦殿，南壁不开，两
头长屋，脊出南北。南拟背曰西区，城内石山，顺淮面
阳，开东向殿，飞檐鸱尾，青隙丹墀，榱题桷椽，多诸古
法。阁殿上柱，高城丈馀，五牛屎为埿，墙壁青光，回度
曲掖，绮牖紫窗椒房，嫔媵，无别宫观，路寝永巷，共在
殿上。临踞东轩，迳与下语，子弟臣侍，皆不得上。屋有
五十馀丘，连甍接栋，檐宇如承，神祠鬼塔，小大八庙，
层台重榭，状似佛刹。郭无市里，邑寡人居，海岸萧条，
非生民所处。而首渠以永安养国，十世岂久存哉！